Predkladacia správa
Materiál „Návrh stratégie ďalšieho členstva Slovenskej republiky v Medzinárodnej investičnej banke a Medzinárodnej banke hospodárskej spolupráce“ sa predkladá na rokovanie vlády Slovenskej republiky na základe záverov rokovania Rady Medzinárodnej investičnej banky (ďalej aj „MIB“) a Rady Medzinárodnej banky hospodárskej spolupráce (ďalej aj „MBHS“) v termíne od 20. do 25. novembra 2014 v Sofii (Bulharsko) a Varšave (Poľsko).
V súčasnosti je SR členom dvoch medzinárodných finančných inštitúcií so sídlom v Moskve (Ruská federácia), ktorými sú MIB a MBHS. Členom týchto bánk sa SR stala sukcesiou práv a záväzkov bývalej Českej a Slovenskej Federatívnej Republiky. MIB sa od roku 2012 po približne dvoch desaťročiach útlmu rozvíja, kým MBHS stagnuje a perspektívy jej oživenia sú slabé.
Cieľom tohto materiálu je podporiť (1) rozvoj MIB a (2) potenciálne ukončenie činnosti MBHS, existencia ktorej je dlhodobo neefektívna a duplicitná. V rámci podpory rozvoja MIB je cieľom materiálu odsúhlasiť návrh na zriadenie Kancelárie MIB v Bratislave a umožniť tak MIB rozšíriť svoje zastúpenie v SR s presahom na iné krajiny Strednej Európy. Predpokladá sa, že zriadenie Kancelárie umožní MIB zvýšiť objemy svojich úverových a investičných operácií v regióne strednej Európy. Vzhľadom na to sa predpokladá, že zriadenie Kancelárie MIB v SR bude prínosom pre potenciálnych klientov MIB v SR, a taktiež prispeje k rozvoju kapitálového trhu SR. V rámci potenciálneho ukončenia činnosti MBHS je cieľom materiálu splnomocniť ministra financií SR a štátneho tajomníka Ministerstva financií SR rokovať s ostatnými členskými krajinami MBHS o ukončení činnosti MBHS a v Rade MBHS podporovať kroky smerujúce k ukončeniu jej činnosti.
Prvá časť vlastného materiálu 1 obsahuje „Návrh na zriadenie kancelárie Medzinárodnej investičnej banky v Bratislave“. Tento materiál poskytuje základné informácie o MIB a histórii jej činnosti od nástupu nového vedenia v roku 2012. Ďalej materiál vysvetľuje, prečo bude prínosom pre MIB zriadiť Kanceláriu v SR a aký pozitívny dopad bude mať otvorenie Kancelárie MIB na SR. Materiál obsahuje aj právne a organizačné aspekty zriadenia Kancelárie MIB v Bratislave.
Kancelária MIB bude predstavovať integrálny útvar MIB v rámci organizačnej štruktúry MIB situovaný mimo Ruskej federácie (sídla MIB), ktorý bude pre potreby centrály MIB v Moskve (Ruská federácia) sprostredkovávať všetky alebo časť funkcií MIB na základe jej zakladajúcich dokumentov. Kancelária by na začiatku svojej činnosti mala zamestnať do 10 zamestnancov a ďalej upravovať ich počet podľa potreby a vývoja situácie s jej pôsobením v SR. Zriadenie a všetky aktivity Kancelárie budú financované z rozpočtu MIB.
Napriek tomu, že MIB a MBHS majú sídlo v Moskve a že aktuálny podiel Ruskej federácie v  splatenom kapitáli obidvoch bánk prevyšuje 50 %, ako medzinárodných finančných inštitúcií sa ich netýkajú sankcie EÚ voči Ruskej federácii (bod 9 preambuly Rozhodnutia Európskej Rady 2014/512/SZBP z 31. júla 2014).

Druhá časť vlastného materiálu 1 obsahuje „Návrh podpory ukončenia činnosti Medzinárodnej banky hospodárskej spolupráce zo strany vlády Slovenskej republiky“. Tento materiál vysvetľuje dôvody, prečo SR podporuje ukončenie činnosti MBHS a jej následnú likvidáciu. Medzi hlavné dôvody patrí, že MBHS si dlhodobo neplní svoju hlavnú úlohu, ktorou je poskytovanie úverov súkromnému sektoru vo svojich členských krajinách, a nepredpokladá sa, že MBHS má potenciál túto činnosť obnoviť. Potenciálne úspešné ukončenie činnosti MBHS a jej následná likvidácia by na verejné financie SR mala pozitívny dopad, nakoľko by SR dostala späť svoju časť splateného kapitálu a podiel z predaja aktív banky.
Vlastný materiál 2 nadväzuje na vlastný materiál 1 v časti týkajúcej sa zriadenia kancelárie MIB v SR a obsahuje návrh „Dohody medzi Slovensku republikou a Medzinárodnou investičnou bankou o zriadení kancelárie Medzinárodnej investičnej banky v Slovenskej republike“ v slovenskom a ruskom jazyku, pričom obe znenia majú rovnakú platnosť. Dohoda špecifikuje podmienky činnosti kancelárie MIB v Bratislave, práva a povinnosti MIB vo vzťahu k SR a práva a povinnosti SR ako hostiteľskej krajiny kancelárie.
Dopad finančných, ekonomických, environmentálnych, sociálnych vplyvov, vplyvov na podnikateľské prostredie a na informatizáciu spoločnosti je popísaný v Doložke vybraných vplyvov, ktorá je súčasťou predkladaného materiálu.